32002L0063
L 187/30
JURNALUL OFÍCIAL AL UNIUNII EUROPENE
DIRECTIVA 2002/63/CE A COMISIEI
din 11 iulie 2002
de stabilire a metodelor comunitare de prelevare de probe pentru controlul oficial al reziduurilor de pesticide de pe și din produsele de origine vegetală și animală și de abrogare a Directivei 79/700/CEE
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/895/CEE a Consiliului din 23 noiembrie 1976 de stabilire a conținuturilor maxime de reziduuri de pesticide de pe și din fructe și legume (1), astfel cum a fost modificată ultima dată prin Directiva 2000/57/CE a Comisiei (2), în special articolul 6,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide de pe și din cereale (3), astfel cum a fost modificată ultima dată prin Directiva 2002/42/CE a Comisiei (4), în special articolul 8,
având în vedere Directiva 86/363/CEE a Consiliului din 24 iulie 1986 de stabilire a conținutului maxim pentru reziduurile de pesticide de pe și din produsele alimentare de origine animală (5), astfel cum a fost modificată ultima dată prin Directiva 2002/42/CE, în special articolul 8,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide de pe și din anumite produse de origine vegetală, inclusiv fructe și legume (6), astfel cum a fost modificată ultima dată prin Directiva 2002/42/CE, în special articolul 6,
întrucât:
(1)
Directivele 76/895/CEE, 86/362/CEE, 86/363/CEE și 90/642/CEE prevăd inspecții și controale oficiale pentru a asigura respectarea conținuturilor maxime de reziduuri de pesticide în exteriorul și din produse de origine vegetală și animală. De asemenea, prevăd posibilitatea Comisiei de a adopta metode comunitare de prelevare de probe.
(2)
Metodele de prelevare de probe pentru reziduurile de pesticide din fructe și legume fuseseră definite de Directiva 79/700/CEE a Comisiei din 24 iulie 1979 de stabilire a metodelor comunitare de prelevare de probe pentru controlul oficial al reziduurilor de pesticide de pe și din fructe și legume (7).
(3)
Aceste metode trebuie actualizate pentru a se ține seama de progresele tehnice și pentru a se stabili metode de prelevare de probe pentru reziduurile de pesticide din produsele de origine animală, precum și din alte produse de origine vegetală.
(4)
Comisia Codex Alimentarius a elaborat și a autorizat metode de prelevare de probe pentru a putea determina dacă reziduurile de pesticide respectă limitele maxime de reziduuri (LMR) (8). Comunitatea a susținut și a confirmat metodele recomandate. Dispozițiile actuale privind prelevarea de probe ar trebui înlocuite cu dispozițiile elaborate și autorizate de Comisia Codex Alimentarius.
(5)
Prin urmare, Directiva 79/700/CEE trebuie abrogată și înlocuită cu prezenta directivă.
(6)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Dispozițiile prezentei directive se aplică prelevării de probe din produse de origine vegetală sau animală în scopul determinării nivelului de reziduuri de pesticide în sensul Directivelor 76/895/CEE, 86/362/CEE, 86/363/CEE și 90/642/CEE și nu afectează strategia de prelevare sau nivelurile și frecvența prelevărilor prevăzute în anexele III și IV la Directiva 96/23/CE a Consiliului (9) privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea.
Articolul 2
Statele membre solicită ca prelevările de probe efectuate în scopul controalelor prevăzute la articolul 6 din Directiva 76/895/CEE, la articolul 8 din Directiva 86/362/CEE, la articolul 8 din Directiva 86/363/CEE și la articolul 6 din Directiva 90/642/CEE să fie în conformitate cu metodele descrise în anexa la prezenta directivă.
Articolul 3
Directiva 79/700/CEE se abrogă.
Trimiterile la directiva abrogată se înțeleg ca trimiteri la prezenta directivă.
Articolul 4
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 1 ianuarie 2003. Statele membre informează de îndată Comisia cu privire la aceasta.
(2) Atunci când statele membre adoptă dispozițiile prevăzute la alineatul (1), ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 5
Prezenta directivă intră în vigoare în a șaptea zi de la data publicării în Jurnalul Oficial al Comunităților Europene.
Adoptată la Bruxelles, 11 iulie 2002.